
___________________________________________________________________________

На основу члана 138. став 1. Устава Републике Србије
 и члана 37. Закона о Заштитнику грађана
 у спроведеном поступку контроле по притужби AA, након окончаног поступка Заштитник грађана је сачинио следећи
ИЗВЕШТАЈ  О СЛУЧАЈУ

СА  ПРЕПОРУКОМ
Заштитник грађана је 24. oктобра 2025. године примио обраћање AA којим се указује да притужиља није примила никакав одговор институција Републике Србије ради њене репатријације.

Наиме, притужиља наводи да је српска држављанка, да има дете од осам година и да се од 2019. године налази у кампу Рој у Сирији. Истиче да је у Сирију дошла са 18 година, да је врбована путем друштвених мрежа и да од тада није у могућности да се врати у Србију. Посебно наводи да је више пута покушавала контактирати надлежне институције Србије ради репатријације, али да није добила никакав одговор.

Притужиља такође истиче да је муслиманске вероисповести и да припада бошњачкој мањини у Србији, због чега сматра да постоји могућност да је дискриминисана јер нико не одговара на њене захтеве.

Притужиља истовремено указује да је CENTCOM, на састанку одржаном 26. септембра 2025. године у седишту Уједињених нација у Њујорку, позвао државе са расељеним и задржаним држављанима у Сирији да их репатријирају, те да је у североисточној Сирији основан заједнички тим за репатријацију (Joint Repatriation Cell) у ту сврху.

Притужиља сматра да јој је прекршено право повратка у своју државу, право на живот и сигурност, право на конзуларну заштиту и право на недискриминацију, те тражи да се њој и њеном детету омогући повратак у Србију.

Поступајући по примљеној притужби, Заштитник грађана се актом од 28. октобра 2025. године обратио Министарству спољних послова и затражио изјашњење о наводима из притужбе.
Министарство спољних послова је обавестило
 Заштитника грађана да је обраћање притужиље прослеђено на даљу надлежност Националном координатору за спречавање и борбу против тероризма, као и Канцеларији Савета за националну безбедност и заштиту тајних података Републике Србије. Такође је наведено да ће, у случају покретања поступка повратка страних терористичких бораца и чланова њихових породица у Републику Србију, о чему одлучују наведени органи, Министарство спољних послова, у складу са својим надлежностима, реализовати припремне активности пре повратка у Републику Србију, а које су дефинисане у тачки 7 Плана поступања надлежних органа у случају повратка страних терористичких бораца и чланова њихових породица, држављана Републике Србије на територију Републике Србије из 2021. године.

Након посебног обраћања Националном координационом телу за спречавање и борбу против тероризма, то тело је обавестило
 Заштитника грађана да је Влада Републике Србије 4. јуна 2021. године донела Закључак којим је усвојила План поступања надлежних органа у случају повратка страних терористичких бораца и чланова њихових породица у Републику Србију, да је наведеним планом, предвиђена и фаза припремних активности пре повратка наших држављана у Републику Србију, као и да у тој фази примарну улогу има Министарство спољних послова, које је у складу са чланом 15. Закона о министарствима надлежно за заштиту права и интереса Републике Србије и њених држављана и правних лица у иностранству. Сагласно томе, наводи се да је притужиља електронском поштом од 21. августа 2025. године упућена да се по предметном питању обрати Министарству спољних послова као надлежној институцији.

Министарство спољних послова је, након захтева Заштитника грађана за додатним изјашњењем, обавестило
 Заштитника грађана  да се Министарство овим поводом обратило Националном координационом телу за спречавање и борбу против тероризма, али да одговор још није примљен, као и да је Министарство спољних послова иницирало сазивање седнице Националног координационог тела за спречавање и борбу против тероризма.
Последњим изјашњењем Министарства спољних послова
, Заштитнику грађана је, ради информисања, прослеђен позив које је Национално координационо тело за спречавање и борбу против тероризма упутило члановима тог тела ради учешћа на седници која је била планирана за 24. август 2026. године, те је Министарство спољних послова упутило Заштитника грађана да се за сва додатна питања у директној комуникацији обрати Секретаријату Националног координационог тела за спречавање и борбу против тероризма.

Заштитник грађана није примио даља обавештења надлежних органа након одржане седнице у вези са конкретним случајем. На основу јавно доступних информација на интернет страници Министарства унутрашњих послова
, следи да је 24. августа 2026. године одржана прва конститутивна седница Националног координационог тела за спречавање и борбу против тероризма на којој је договорен будући оквир деловања овог тела.
* * *
На основу прикупљених чињеница у току поступка, те примљених навода органа, Заштитник грађана констатује да ни Министарство спољних послова, као ни Национално координационо тело за спречавање и борбу против тероризма, сходно принципима добре управе, притужиљи нису упутили одговор на њено обраћање којим је захтевала информације о плану или механизму за повратак држављана из кампа Ал Рој, односно које кораке може предузети како би покренула тај процес.
Насупрот томе, Национално координационо тело за спречавање и борбу против тероризма је обавестило Заштитника грађана да је притужиља упућена да се обрати Министарству спољних послова, док је Министарство спољних послова упутило Заштитника грађана да се непосредно обрати Националном координационом телу за спречавање и борбу против тероризма. 
С тим у вези, ценећи у датом случају поступање органа сходно принципима добре управе и не улазећи у поступак повратка домаћих држављана, Заштитник грађана оцењује да органи јавне власти и јавни службеници, када околности налажу, на погодан начин обавештавају грађане о току поступка, начину на који се поступак води и начину остваривања њихових права и интереса. Јавни службеници су дужни да при вођењу поступка и вршењу службених радњи, приликом доношења одлука и у комуникацији са грађанима поступају правично и разборито.

Како из примљених изјашњења органа следи да је Министарство унутрашњих послова обавестило притужиљу да се овим поводом обрати Министарству спољних послова, а да Министарство спољних послова, како се закључује, и даље није упутило одговор притужиљи, Заштитник грађана оцењује да су надлежни органи јавне власти пропустили да притужиљи пруже информације о начину на који се води поступак повратка домаћих држављана, као и начину остваривања њених права и интереса.

Заштитник грађана је става да је поштовање принципа добре управе од посебног значаја у свим поступцима који се тичу остваривања права грађана, а нарочито оних који се тичу безбедности, те да ниједно обраћање грађана не треба да буде игнорисано. Обавештавањем грађана, органи јавне власти уважавају њихово достојанство, јачају поверење грађана у органе јавне власти, те обезбеђују једнако поступање према свим грађанима у истој правној и фактичкој ситуацији.
С тим у вези, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следећу препоруку:
Потребно је да Министарство спољних послова, у сарадњи са Националним координационим телом за спречавање и борбу против тероризма, упути притужиљи одговор на њено обраћање, пружајући информације о начину на који се поступак повратка домаћих држављана води и начину остваривања њених права и интереса, као и да се и у свом будућем раду руководи датим принципима добре управе.

Министарство спољних послова обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Уколико Министарство спољних послова у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити непосредно надређени орган, Народну скупштину, Владу и јавност.

	  
	                   ЗАШТИТНИК ГРАЂАНА


	
	

	
	мр Зоран Пашалић


Доставити:

- Министарству спољних послова;
- Националном координационом телу за спречавање и борбу против тероризма;
- притужиљи;
- у списе предмета.
� „Сл. гласник РС“, бр. 98/06 и 115/2021.


2  „Сл. гласник РС“, бр. 105/2021.





� Акт … од 10. новембра 2025. године.


� Акт 0… од 11. децембра 2025. године.


� Акт … од 8. априла 2026. године.


� Акт број… од 21. августа 2026. године.


� https://www.mup.gov.rs/wps/portal/sr/aktuelno/saopstenja/

